ཅིན་ཀྲེང་ཨེན་གྱིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གཟིགས་རྒྱང་རིང་བའི་དགོངས་པར་གདེང་འཇོག་ཆེན་པོ་གནང་ནས།ཀྲུང་གོ་ཕྱོགས་ཀྱིས་དུས་ཡུན་རིང་པོའི་རིང་ཕྱེད་གླིང་ལ་ཉིང་རྡུལ་མཚོན་ཆ་མེད་པར་བཟོ་བ་དང་ས་ཁུལ་གྱི་ཞི་བདེ་བརྟན་ལྷིང་སྲུང་སྐྱོང་ཡོང་བར་ལེགས་སྐྱེས་གལ་ཆེན་ཕུལ་བར་ཐུགས་རྗེ་ཆེ་ཞུས་ཤིང་།ཁོང་གིས་ཁྲའོ་ཞན་ཕྱེད་གླིང་ལ་ཉིང་རྡུལ་མཚོན་ཆ་མེད་པར་བཟོ་རྒྱུ་ནི་ཁྲའོ་ཞན་གྱིས་སྔ་བར་ཕྱི་གསུམ་དུ་མཐའ་འཁྱོངས་བྱེད་པའི་ལངས་ཕྱོགས་ཁ་གསལ་ཞིག་ཡིན།འབྲེལ་ཡོད་ཕྱོགས་ཀྱིས་ཁྲའོ་ཞན་ལ་དགྲར་འཛིན་པའི་སྲིད་ཇུས་དང་བདེ་འཇགས་འཇིགས་སྣང་མེད་པར་བཟོས་ཚེ།ཁྲའོ་ཞན་ཕྱོགས་ལ་ཉིང་རྡུལ་མཚོན་ཆ་དགོས་དོན་མེད་པས།ཉིང་རྡུལ་མཚོན་ཆ་མེད་པར་བཟོ་བ་ནི་མངོན་འགྱུར་འབྱུང་སྲིད།ཁྲའོ་ཞན་དང་ཨ་རིའི་དབར་གྲོས་མོལ་གྱི་ལམ་ནས་ཕན་ཚུན་ཡིད་ཆེས་དང་འབྲེལ་ཡོད་ཕྱོགས་ཁག་གིས་འགན་འཁུར་བའི་ངང་དུས་མཚམས་འབྱེད་པ་དང་དུས་མཉམ་དུ་བྱ་སྤྱོད་སྤེལ་ནས་ཕྱེད་གླིང་གི་དཀའ་རྙོག་ཆབ་སྲིད་ཀྱི་ལམ་ནས་ཐག་གཅོད་ཡོང་བའི་འཕེལ་རིམ་ལ་ཕྱོགས་ཡོངས་ནས་སྐུལ་མ་བཏང་ཚེ།མཐའ་མཇུག་ཕྱེད་གླིང་ལ་ཉིང་རྡུལ་མཚོན་ཆ་མེད་པ་དང་རྒྱུན་རིང་གི་ཞི་བདེ་ཞིག་ཡོང་ཐུབ་ཅེས་གསུངས།